
ДО
ОБЩИНСКИ СЪВЕТ
ГРАД ЗЛАТОГРАД


ИНФОРМАЦИЯ
От Мирослав Митков Янчев – Кмет на Община Златоград

Относно: Кандидатстването и одобрението на проектни предложения на Община Златоград по Оперативна програма „Регионално развитие” 2014-2020, процедура на подбор на проекти BG16RFOP001-2.002 „Енергийна ефективност в периферните райони-2”.


УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

През 2018 година бе отворена за кандидатстване процедура на подбор на проекти BG16RFOP001-2.002 „Енергийна ефективност в периферните райони-2”, ос 2 „Подкрепа за енергийна ефективност в опорни центрове в периферните райони“, Оперативна програма „Регионално развитие” 2014-2020. Допустими бенефициенти за кандидатстване по процедурата са 28 общини, чиито административни центрове са определени като градове -  опорни центрове от 4-то ниво на националната полицентрична система. 
Основна цел на процедурата за предоставяне на безвъзмездна финансова помощ е да се повиши енергийната ефективност на публичната инфраструктура и на жилищния сектор в опорните центрове от 4-то ниво на националната полицентрична система.
Подготовката на Община Златоград за кандидатстване по процедурата започна още през 2017 година, със стартиране на  информационна кампания сред обществеността, за оповестяване на възможностите, които предлага програмата. В резултат на информационните разяснителни кампании, в Общинска администрация Златоград бяха подадени заявления за интерес и финансова помощ от 48 нови сдружения на собственици на многофамилни жилищни сгради. Наред със заявленията, задължение на сдруженията на собствениците бе и предоставянето на актуални обследвания за сградите – енергийно, изготвено съгласно ЗЕЕ и техническо, изготвено съгласно ЗУТ. В края на месец август, когато бе и крайния срок за кандидатстване, Община Златоград подготви и подаде 5 проектни предложения, включващи 48 многофамилни сгради и 1 общинска сграда, за осигуряване на безвъзмездно финансиране. 
Общо по процедурата са подадени 51 проектни предложения от 28-те общини, допустими за кандидатстване. След преминати етапи на одобрение на проектните предложения, в период от 5 месеца, извършена е административна оценка и оценка за допустимост, техническа и финансова оценка, са одобрени общо 32 проекта, 4-ри от които на Община Златоград.  
Одобрените проекти на Община Златоград са следните:
1. "Въвеждане на мерки за енергийна ефективност и обновяване на многофамилни жилищни сгради - "Станко и Даниел Пееви", "Орфей",  "Мила" и блокове №174, №177, №189, в град Златоград", с акроним ZlatownEECO2-1, на стойност 917 881,44 лева.
2. "Въвеждане на мерки за енергийна ефективност и обновяване на многофамилни жилищни сгради - "Анжерови", "Дарина", "Йосиф Кехайов", "Бочукови-Златоград", "Аристе", "Пролет" и блокове №178, "Белия дом", в град Златоград", с акроним ZlatownEECO2-2, на стойност 1 098 045,31 лева.
3. "Въвеждане на мерки за енергийна ефективност и обновяване на многофамилни жилищни сгради - "Саралийски", "Пехливанови",  "Хаджиеви", "Зюмбюл", "Сватеви" и блокове №190, №195 А, в град Златоград", с акроним ZlatownEECO2-3, на стойност 791 136,11 лева.
4. "Въвеждане на мерки за енергийна ефективност и обновяване на многофамилни жилищни сгради - "Ахрида 22", "Тракия", "Къща Виктория", "Велико Търново", "Раз Цвет", "Фамилна къща Чаушеви", "Синчец", "Братя Хъмчеви", "Гогаджови", "Фамилия Касабови" и "Текстилски блок", в град Златоград", с акроним "ZlatownEECO2-4, на стойност 875 445,16 лева.
Отказано е предоставянето на безвъзмездна финансова помощ на петия проект на 
Община Златоград BG16RFOP001-2.002-0018 „Въвеждане на мерки за енергийна ефективност и обновяване на многофамилни жилищни сгради – „Хаджидончеви“, „Велеви“, „Мушкови“, „Шопови“, „Кокиче“, „Акация“, „Зора“, „Иглика“, „Христо Ботев“, „Акация7“ и сграда от социалната инфраструктура „Стар пансион“, в град Златоград“, с акроним ZlatownEECO2 – 5“, с мотив за отхвърляне „Кандидатът получава 134 точки, т.е. не е получил необходимия брой точки за финансиране 140”.  
Критериите за техническа и финансова оценка, по които се присъждат точки, са общо осем. Включените в петия проект многофамилни сгради са без изготвени технически проекти, с проект разполага само общинската сграда, предвид което проектното предложение получава само 5 точки по критерий 5 „Степен на проектна готовност”. Това е основната причина проектното предложение да събира по-малък брой точки, в сравнение с  останалите проектни предложения на Община Златоград на етап кандидатстване. Въпреки по-малкия брой точки, проектното предложение е с реален шанс да участва в конкурентния подбор. 
В етапа на оценка на проектните предложения стана ясно, че оценителната комисия не признава част от сградите, включени в четири от проектите на Община Златоград, за многофамилни. Въпреки положените усилия от страна на общинска администрация да убеди оценителната комисия, че сградите са допуснати правомерно, решението е служебно  да бъдат нанесени корекции в проектните предложения, като са изключени сградите, счетени за недопустими. Отпадат сградите „Георгиеви-Здравец” и „Минзухар”, включени в първия проект, „Чукел”, „Беловидово 30” и „Родопи” от третия проект, „Албена”, включена в четвъртия проект, както и „Кокиче” и „Зора” от петия проект. Отпадането на сградите е свързано и с намаляване на точките, които получават проектите, въпреки това, три от тях продължават да са с над 140 точки - минималният праг, който трябва да бъде преминат, за да бъде одобрен проекта. Последният проект, с два обекта счетени за недопустими, за съжаление отпада. Отпадането на двете сгради от проекта води до промяна в два от оценяваните критерия, а именно: критерий 4 „Очаквано годишно намаляване на емисиите на СО2 (екологични ползи)” и критерий 7 „Ефективност на инвестицията за енергийна ефективност като отношение на необходимата инвестиция в лева към обновена жилищна/публична инфраструктура в кв.м РЗП – Е, лв. /кв. м РЗП”. Точките на проекта падат под 140, което става причина за отхвърлянето му. 
	Приложения:
1. Решение за предоставяне на безвъзмездна финансова помощ;
2. Решение за отказване на предоставянето на безвъзмездна финансова помощ;
3. Извадка от Насоки за кандидатстване, „Критерии за техническа и финансова оценка”.
  

С уважение,

МИРОСЛАВ ЯНЧЕВ
Кмет на Община Златоград

Изготвил:
Антоанета Кънева
Главен експерт ИРП

Съгласувал:
Ирина Иванова
Директор на дирекция ИР, ОП, СД и ВО






В Общинска администрация Златоград функционира  Система за  управление на качеството и информационната
                    	 сигурност, в съответствие с изискванията на стандартите ISO 9001:2008 и ISO 27001:2005. 

